CELEX: E2017P0004
Language: hr
Date: 2017-06-02 00:00:00
Title: Postupak koji je Nadzorno tijelo EFTA-e pokrenulo protiv Kraljevine Norveške 2. lipnja 2017. (Predmet E-4/17)

17.8.2017   
            
            
               HR
            
            
               Službeni list Europske unije
            
            
               C 271/7
            
         Postupak koji je Nadzorno tijelo EFTA-e pokrenulo protiv Kraljevine Norveške 2. lipnja 2017.
   (Predmet E-4/17)
   (2017/C 271/06)
   Nadzorno tijelo EFTA-e, koje zastupaju Carsten Zatschler, Maria Moustakali, Øyvind Bø i Marlene Lie Hakkebo, zastupnici Nadzornog tijela EFTA-e, 35 Rue Belliard, 1040 Bruxelles, Belgija pokrenulo je 2. lipnja 2017. postupak protiv Kraljevine Norveške pred Sudom EFTA-e.
   Nadzorno tijelo EFTA-e od Suda EFTA-e zahtijeva da utvrdi sljedeće:
   
               1.
            
            
               Kraljevina Norveška prekršila je odredbe Akta iz točke 2. Priloga XVI. Sporazumu o EGP-u (Direktiva 2004/18/EZ od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (1)) tako što je pogrešno klasificirala ugovor o javnoj nabavi i provela natječaj za izgradnju i vođenje podzemnog parkirališta ispod Torveta u Kristiansandu protivno zahtjevima iz pravila EGP-a o javnoj nabavi. Točnije, Kraljevina Norveška:
               
                           i.
                        
                        
                           nije točno opisala predmet ugovora o javnoj nabavi jer nije upotrijebila točne CPV oznake, odnosno, u svakom slučaju, nije ih iscrpno i dovoljno precizno navela, čime je prekršila odredbe članka 58. stavka 2. Direktive, u vezi s člankom 1. stavkom 14. Direktive, i Akta iz točke 6.a Priloga XVI. Sporazumu o EGP-u (Uredba (EZ) br. 2195/2002 Europskog parlamenta i Vijeća od 5. studenoga 2002. o CPV-u);
                        
                     
                           ii.
                        
                        
                           nije objavila poziv na nadmetanje na razini cijelog EGP-a u Službenom listu Europske unije i u bazi podataka TED u skladu s pravnim zahtjevima utvrđenima u članku 58. Direktive; i
                        
                     
                           iii.
                        
                        
                           nije poštovala minimalni rok za podnošenje prijava u postupku dodjele ugovora propisan člankom 59. Direktive.
                        
                     
         
               2.
            
            
               Kraljevina Norveška snosi troškove postupka.
            
         Pravna pozadina i činjenična osnova te navedeni razlozi:
   
               —
            
            
               u travnju 2015. općina Kristiansand u južnoj Norveškoj pokrenula je postupak natječaja za izgradnju i vođenje velikog podzemnog parkirališta ispod Torveta, glavnog gradskog trga u Kristiansandu.
            
         
               —
            
            
               nadzorno tijelo EFTA-e tvrdi da ugovor koji je ponuđen u natječaju za navedeni projekt nije bio ugovor o koncesiji za javne radove. Umjesto toga, u opisu projekta netočno se navodi da se on odnosi samo na pružanje „usluga parkiranja” i postupak natječaja nije proveden u skladu s detaljnim pravilima utvrđenima u propisima EGP-a kojima se uređuju natječaji za koncesije za javne radove, posebno Direktivi 2004/18/EZ o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama.
            
         
               —
            
            
               nadzorno tijelo EFTA-e traži da se utvrdi da Norveška: nije točno opisala predmet ugovora o javnoj nabavi jer nije upotrijebila točne CPV oznake, odnosno, u svakom slučaju, nije ih iscrpno i dovoljno precizno navela; nije objavila poziv na nadmetanje na razini cijelog EGP-a u Službenom listu Europske Unije i u bazi podataka TED; nije poštovala minimalni rok za podnošenje prijava u postupku dodjele ugovora.
            
         
               —
            
            
               u predmetnom ugovoru o javnoj nabavi navodi se da se odnosi se na „dizajn, izgradnju, financiranje i vođenje podzemnog parkirališta”. Natječaj je objavljen 20. travnja 2015. u norveškoj nacionalnoj bazi podataka za obavijesti o javnoj nabavi Doffin, pod CPV oznakom za „usluge parkiranja”.
            
         
               —
            
            
               prema pozivu na nadmetanje procijenjena vrijednost ugovora iznosila je između 24 000 000 i 100 000 000 NOK.
            
         
               —
            
            
               samo je jedna ponuda podnesena u propisanom roku, 15. svibnja 2015. Natječaj je nakon pregovora revidiran i ugovor je naposljetku dodijeljen 24. lipnja 2015. te su ga stranke potpisale 29. lipnja 2015.
            
         
      (1)  SL L 134, 30.4.2004., str. 114.